《中年》
明代·王佐

才过中年百虑轻，独于尊酒未忘情。
穷将入骨诗还拙，事不萦心梦亦清。
万卷岂图金马贵，一竿当与白鸥盟。
灞陵卖药原无意，女子何从识姓名。

作者简介：元明间广东南海人，字彦举。与孙蕡齐名，结诗社于南园，开抗风轩以延一时名士，时谓构辞敏捷，王不如孙；句意沉著，孙不如王。元末为何真掌书记，劝真降明。洪武六年征为给事中，以不乐枢要，乞归。有《听雨轩集》、《瀛洲集》。